ΓΡΑΠΤΗ ΕΡΩΤΗΣΗ E-1404/98

υποβολή: Cristiana Muscardini (NI) προς την Επιτροπή

(11 Μαΐου 1998)

Θέμα: Οι χρηματιστές και το Ευρώ

Με την έναρξη ισχύος του ενιαίου νομίσματος, ο αναμενόμενος αριθμός συναλλαγών των χρηματιστών θα πρέπει να μειωθεί αναλογικά σε σχέση με τον σημερινό αριθμό των συναλλαγματικών πράξεων, οι οποίες θα εξαφανισθούν από την αγορά διότι θα απορροφηθούν από το Ευρώ. Οι επαγγελματίες χρηματιστές, στους οποίους η εθνική κεντρική τράπεζα έχει χορηγήσει άδεια άσκησης της δραστηριότητάς τους, θα αναγκασθούν, κατά συνέπεια, να περιορίσουν τη δραστηριότητά τους και πολλοί από αυτούς να κλείσουν τα γραφεία τους.

Κατ' αναλογία με όσα προβλέποντο για τους εκτελωνιστές με την προοπτική της έναρξης ισχύος της ενιαίας αγοράς, η Επιτροπή:

1. έχει προβλέψει μέτρα για την αντιμετώπιση του φαινομένου;

2. δεν κρίνει σκόπιμο να προβλέψει κονδύλι αποζημίωσης γι' αυτούς οι οποίοι, ωθούμενοι από την κατάσταση, θα αποδεχθούν τη δυνατότητα πρόωρης συνταξιοδότησης;

3. δεν θα πρέπει να παρέμβει ενώπιον των κρατών μελών ώστε οι ενδεχόμενες "άδειες" που δεν χρησιμοποιούνται πλέον λόγω παύσης της δραστηριότητας να μην επανεισαχθούν στην αγορά, αλλά, αντίθετα, να διατεθούν σε εκείνους οι οποίοι συνεχίζουν τη δραστηριότητα, εξασφαλίζοντάς τους δικαίωμα προτίμησης;

4. δεν κρίνει σκόπιμη τη χρήση του Κοινωνικού Ταμείου για προγράμματα μετεκπαίδευσης του προσωπικού της συγκεκριμένης αυτής επαγγελματικής κατηγορίας, η οποία εκπροσωπείται από την Ιταλική Ένωση Χρηματιστών (AIC), σχέδιο το οποίο ενδεχομένως θα μελετηθεί σε συνεργασία με την εν λόγω ένωση;

Απάντηση του κ.de Silguy εξ ονόματος της Επιτροπής

(22 Ιουνίου 1998)

1. Η Επιτροπή παρουσίασε το Μάιο του 1995 το Πράσινο Βιβλίο για τις πρακτικές πτυχές της εισαγωγής του ενιαίου νομίσματος. Αυτό το έγγραφο, μαζί με τις συστάσεις που ακολούθησαν, περιλαμβάνει τις προτάσεις της Επιτροπής για τον τρόπο οργάνωσης της μετάβασης στο ευρώ. Έχει καταστεί άλλωστε σαφές, ήδη από το Δεκέμβριο του 1995, ότι η εισαγωγή των χαρτονομισμάτων και των κερμάτων ευρώ θα γίνει στις αρχές του 2002.

Όλη η προπαρασκευαστική εργασία της Επιτροπής βασίστηκε στην αρχή ότι οι απαραίτητες αλλαγές αποτελούν ευθύνη του συγκεκριμένου τομέα τον οποίο αφορούν. Ενώ αναμένεται ότι η εισαγωγή του ενιαίου νομίσματος θα αποφέρει σημαντικά οφέλη συνολικά στην ευρωπαϊκή οικονομία, η μετάβαση προς αυτό προϋποθέτει ότι σε ορισμένους τομείς θα γίνουν σαφώς μεγαλύτερες αλλαγές από ό,τι σε άλλους.

2. Η Επιτροπή έχει πλήρη επίγνωση του ότι τα ανταλλακτήρια συναλλάγματος θα αντιμετωπίσουν μεγαλύτερες δυσκολίες από ό,τι πολλές άλλες επιχειρήσεις στην προσπάθειά τους να προσαρμοστούν στην εισαγωγή του ευρώ. Ωστόσο, επί του παρόντος δεν υπάρχει νομική ή κανονιστική βάση για να προτείνει η Επιτροπή συγκεκριμένη δράση ώστε να βοηθήσει τον τομέα αυτό. Τα μέτρα που ελήφθησαν το 1992 προς όφελος των εκτελωνιστών βασίστηκαν σε συγκεκριμένη απόφαση του Συμβουλίου.

3. Τα κράτη μέλη έχουν την αποκλειστική ευθύνη για τις άδειες λειτουργίας ανταλλακτηρίων συναλλάγματος.

4. Η Επιτροπή πιστεύει ότι τα προγράμματα μετεκπαίδευσης του προσωπικού των ανταλλακτηρίων συναλλάγματος θα μπορούσαν να λάβουν ενίσχυση από το Ευρωπαϊκό Κοινωνικό Ταμείο. Ωστόσο, η επιλογή των προγραμμάτων τα οποία επιδοτούνται από το εν λόγω ταμείο είναι θέμα που αφορά τις εθνικές αρχές των κρατών μελών.